**Φοιτητές και φοιτήτριες Ιατρικής συνηγορούν για την καταπολέμηση της έμφυλης βίας**

Gender Based Violence Roundtable: Αθήνα, 6 Απριλίου 2024

Η HelMSIC, στο πλαίσιο του έργου “How to Treat your Patient: Συνηγορία για την καταπολέμηση της έμφυλης βίας”, διοργανώνει το Gender Based Violence Roundtable, μία πανελλήνια δια ζώσης μονοήμερη στρογγυλή τράπεζα με κεντρική θεματική τη συνηγορία για την καταπολέμηση της έμφυλης βίας. Η στρογγυλή τράπεζα θα διεξαχθεί στις 6 Απριλίου στο αμφιθέατρο “Άλκης Αργυριάδης” του ΕΚΠΑ (Πανεπιστημίου 30) στην Αθήνα, στις 11:00π.μ. και είναι ανοιχτή προς όλους/ες/α, με σκοπό την την ανάδειξη της βαρύτητας του φαινομένου, την διαμόρφωση προτάσεων για την ενίσχυση του Εθνικού Συστήματος Υγείας και του Προγράμματος Σπουδών της Ιατρικής Εκπαίδευσης και την αλληλεπίδραση φορέων και οργανώσεων που δραστηριοποιούνται για την καταπολέμηση της έμφυλης βίας.

H στρογγυλή τράπεζα θα πραγματοποιηθεί σε υβριδική μορφή με ηλεκτρονική παρακολούθηση και μετάδοση που θα κοινοποιηθεί στα Social Media της HelMSIC.

Το How to treat your Patient: Συνηγορία για την καταπολέμηση της έμφυλης βίας αποτελεί έργο με στόχο την ανάδειξη του φαινομένου της έμφυλης βίας από την οπτική της παροχής υγειονομικής περίθαλψης σε θύματα έμφυλης βίας και ειδικότερα της ανάγκης εκπαίδευσης των φοιτητών Ιατρικής και των επαγγελματιών υγείας στο πλαίσιο αυτό. Το έργο υποστηρίζεται από το Πρόγραμμα Ενδυνάμωσης των Οργανώσεων της Κοινωνίας των Πολιτών που δραστηριοποιούνται στον τομέα της Iσότητας των Φύλων και της Ενδυνάμωσης των Γυναικών, το οποίο σχεδιάστηκε και υλοποιείται από το Social Dynamo, το NGO Hub του Ιδρύματος Μποδοσάκη.

Η HelMSIC, ως οργάνωση που εκπροσωπεί τους φοιτητές Ιατρικής σε πανελλήνιο επίπεδο, καταδικάζει κάθε μορφή έμφυλης βίας, καθώς η κακοποίηση των ατόμων με βάση το φύλο παραβιάζει θεμελιώδη δικαιώματα και ατομικές ελευθερίες, υπονομεύοντας την ασφάλεια και την ελευθερία αυτών, αλλά και ολόκληρης της κοινωνίας. Η καταπολέμηση της έμφυλης βίας και η εξασφάλιση ουσιαστικής ισότητας των φύλων θα πρέπει να αποτελεί ζήτημα ύψιστης προτεραιότητας για την Πολιτεία.

Οι δομές ιατρικής περίθαλψης αποτελούν συνήθως το πρώτο προστατευμένο περιβάλλον στο οποίο θα βρεθεί ένα άτομο που έχει υποστεί κακοποίηση, ενώ ταυτόχρονα μέσα στις ίδιες δομές αναπαράγονται συχνά περιστατικά έμφυλων διακρίσεων. Για αυτό, η HelMSIC αναγνωρίζει τον αναπόσπαστο ρόλο των επαγγελματιών υγείας στην αντιμετώπιση της έμφυλης βίας, την υπεράσπιση των δικαιωμάτων όλων των ασθενών και την ορθή παροχή υπηρεσιών υγείας.